《醉眠亭》
宋代·释道潜

尝闻李谪仙，饮酒兴无尽。醉来卧空山，天地即衾枕。

当时放迹奇，流俗不可近。君今外形骸，与世不拘窘。

寸心合虚旷，万事一以泯。开亭向幽圃，朝夕事醉寝。

茅檐落日欲醒时，起对婵娟拂瑶轸。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。